Publication: Magyar Közlöny
Issue: MK-2008-180 (Year: 2008, Number: 180)
Era: 2004-2010
Section: Alkotmánybíróság – az 1/1999. (II. 24.) AB határozatban
Paragraph Index: 2482

Alkotmánybíróság – az 1/1999. (II. 24.) AB határozatban lefektetett elv szerint – a törvény végleges szövegében szükséges, a módosítások végrehajtása utáni számszerûségi összhang megteremtését technikai, szerkesztési változtatásoknak tekinti, és erre nem alapít alkotmányellenességet. (ABH 1999, 25, 46–47.) Ez az elv azonban a Javaslat 20. § (2) bekezdésében eredetileg szerepelt 21. §-ra utalás esetén alkalmazható, hiszen annak csak a számozása (a sorszáma) módosult és 31. § lett belõle, az Országgyûlés által elfogadott módosítások számszerû beépítése után. Az eredeti Javaslatba a módosító indítványokkal utólag beiktatott 17–24. §-ok, mint más törvényeket módosító rendelkezések hatályvesztésére azonban nem alkalmazható automatikusan a Javaslat eredeti 1–16. §-aira a Kormány által elõterjesztett 2008. május 2-án történõ hatályvesztés. Egy késõbb hatályba lépõ törvénymódosításnak (az Amtv2. 17–24. §-ainak) a hatálybalépése elõtti hatályon kívül helyezése az eredeti Javaslat koncepciójától lényegesen eltérõ új elem, nem technikai, számozási összhangot megteremtõ változtatás. Nem egyszerûen arról van szó, hogy a szövegbe betoldott újabb módosítások vagy törlések miatt máshova kerülõ rendelkezések új, megfelelõ sorszámot (§, bekezdés, pont, alpont) kapnak, és ezekhez az új számokhoz igazítják a végleges szöveg megszerkesztésekor a már meglévõ, vagy újonnan beiktatott hivatkozásokat. A módosító törvényi rendelkezések hatályon kívül helyezése nem technikai vagy számozási kérdés, hanem a jogszabály idõbeli érvényességével (és ezen keresztül a jogbiztonsággal) összefüggõ olyan lényeges mozzanat, melyrõl az Országgyûlésnek (a törvényalkotási eljárásban arra jogosultsággal rendelkezõ személy vagy szerv konkrétan erre irányuló javaslata alapján) kifejezetten rendelkeznie kell. Az a körülmény, hogy a szavazás elõtti bizottsági ajánlásokban (T/5125/11.; T/5125/14.) felhívták a figyelmet arra, hogy a Javaslat elfogadása esetén a törvényjavaslat minden érintett rendelkezésében, hivatkozásában, az erre történõ külön utalás nélkül is értelemszerûen megváltozik az egyes §-ok és bekezdések számozása, vagy a pontok jelölése, nem tekinthetõ a törvényalkotási folyamat érdemi részének. Az átszámozás azért sem alapozhatta meg az Amtv2. 17–24. §-ai 2008. május 2-án történõ hatályon kívül helyezését, mivel az eredeti Javaslat 1–16. §-ai változatlanul 1–16. §-ként szerepelnek a törvényszövegben is.

Source: https://magyarkozlony.hu/hivatalos-lapok/a265c9655816155ec4b47848d9720e7461510f0a/dokumentumok/ccc5ac59708ca5e70cbc077625b672c094745b68/letoltes